**Uunga siunnersuut:**

**Inuussutissarsiutiginagu kapisilinniarneq aamma inuussutissarsiutigalugu kapisilinniarnermi nalunaaruteqartarneq pillugit Namminersorlutik Oqartussat nalunaarutaat**

Aalisarneq pillugu inatsimmi § 6, imm. 3, § 7, imm. 1, § 18, imm. 2, § 23, § 46, imm. 1, § 51, imm. 4, aamma § 68, imm. 2 aamma 3 naapertorlugit aalajangersarneqarpoq:

**Kapitali 1**

*Atuuffia nassuiaatillu*

*Atuuffii*

**§ 1.**Nalunaarut inuussutissarsiutiginagu kapisilinniarnermut aamma inuussutissarsiutigalugu kapisilinniarnermut atatillugu nalunaaruteqartarnermut atuuppoq.

*Imm. 2.*Nalunaarut Kalaallit Nunaata aalisarnikkut oqartussaaffianut aamma Kapisillit kuuannut atuuppoq.

**§ 2.** Inuussutissarsiutigalugu aalisarneq nalunaarummi uani imatut paasineqassaaq pisat tamaasa taakkualuunniit ilaasa tuninissat siunertaralugu aalisarneq.

*Imm. 2.* Inuussutissarsiutiginagu aalisarneq nalunaarummi uani imatut paasineqassaaq aalisarneq imm. 1-imi ilaanngitsoq.

**Kapitali 2**

*Inuussutissarsiutiginagu aalisarneq*

**§ 3.** Taamaallaat kapisilinniarsinnaanermut kapisilinniarnissamut akuersissummik atuuttumik qinnuteqarnikkut Naalakkersuisunit tunniunneqartumik pigisaqartoq inuussutissarsiutiginagu kapisilinniarsinnaavoq.

*Imm. 2.* Kapisilinniarsinnaanermut qinnuteqartunut, aalisarfimmi kingullermi ingerlatsisup §§ 7 aamma 8 naapertorlugit nalunaaruteqartussaatitaanermik eqqortitsisimanissaa aalisarsinnaanermut akuersissummik pissarsinissamut piumasaqaataavoq.

**§ 4.** Naalakkersuisut nunat tamat akornanni isumaqatigiissutit mianeralugit, inuussutissarsiutiginagu kapisilinniarnermut nuna tamakkerlugu pisassiissutinik ukiut tamaasa aalajangersaasarput.

*Imm. 2.* Naalakkersuisut najukkami aalisartut peqatigiiffiinik isumasiuinerup kingorna kapisilinniarnerup ulloq aallartiffissaanik aalajangiisarput. Aalisarnerup aallartinnera aqutsiveqarfikkaartumillu pisassiissutinik aalajangersaaneq aalisarnermilu piumasaqaatit [www.naalakkersuisut.gl](http://www.naalakkersuisut.gl) aqqutigalugu nalunaaruteqarnikkut tamanut saqqummiunneqassaaq.

*Imm. 3.* Kapisilinniarneq imm. 2 malillugu nalunaarut naapertorlugu qaammatisiutit malillugit ukiumi ulloq aallartiffissaatut aalajangerneqartoq sioqqullugu aallartinneqassanngilaq.

**§ 5.** Naalakkersuisut pisassiissutitut aalajangerneqartut tamakkerlugit pisarineqarnissaat qanillippat inuussutissarsiutiginagu kapisilinniarnerup qaqugukkut unitsinneqarnissaanik nalunaaruteqassapput. Paasissutissiineq tamanut saqqummiussinikkut nalunaarutigineqassaaq. Piffissaq unitsitsiffiusussaq sioqqullugu aalisarnermi atortut qaqinneqassapput.

**§ 6.** Taamaallaat uku atorlugit inuussutissarsiutinagu kapisilinniartoqarsinnaavoq:

1) oqummersat, imaluunniit

2) qassutit 2.000-inik qilernillit siaarlugit minnerpaamik 140 mm-inik nigartallit annerpaamillu 30 meterimik takitigisut.

*Imm. 2.* Qassutit arlallit uiguleriissillugit tininnerpaaffianilu kuup paavanit 500 meterinik qaninnerusumut ninginneqassanngillat.

**§ 7.** Inuussutissarsiutiginagu kapisilinniartup kapisilinnik pisat tamaasa Nunatsinni Aalisarnermik Piniarnermillu Nakkutilliivimmut nalunaarutigissavai, imm. 2 naapertorlugu.

*Stk. 2.* Ilanngussaq 1 atorlugu imaluunniit Sullissivik.gl aqqutigalugu pisanik nalunaaruteqartoqassaaq. Qassutinik pisaajaareernerup kingorna angerlamut apuunnermi aalisarnerulluunniit naammassinerani ingerlaannaq nalunaaruteqartoqassaaq.

**§ 8.** Kinaluunniit inuussutissarsiutiginagu kapisilinniarsinnaanermut akuersissutaateqartoq aalisarsimanngitsoq kapisilinnilluunniit pisaqarsimanngitsoq ilanngussaq 1 atorlugu imaluunniit Sullissivik.gl aqqutigalugu kapisilinniarnerup matuneqarnerata kingorna kingusinnerpaamik ullut 14-it qaangiutsinnagit Nunatsinni Aalisarnermik Piniarnermillu Nakkutilliivimmut imaluunniit Sullissivik.gl aqqutigalugu tamassuminnga nalunaaruteqartoqassaaq.

**§ 9.** Taamaallaat sinerissap aamma tunngaviusumik killeqarfiup 3 sømilip avataata akornanni inuussutissarsiutiginagu kapisilinniartoqarsinnaavoq.

**Kapitali 3**

*Inuussutissarsiutigalugu kapisilinniarnermut atatillugu nalunaaruteqartarneq*

**§ 10.** Aalisartut inuussutissarsiutigalugu kapisilinniarsinnaanermut akuersissuteqartut kapisilinnik pisatik tamaasa umiarsualivimmut apuunnerup kingorna Nunatsinni Aalisarnermik Piniarnermillu Nakkutilliivimmut ingerlaannaq nalunaarutigissavaat. Nalunaarummi kapisillit pisarineqartut tamarmik ilanngunneqassapput. ilanngussaq 1 atorlugu imaluunniit Sullissivik.gl aqqutigalugu nalunaaruteqartoqassaaq.

**§ 11.** Kinaluunniit inuussutissarsiutigalugu kapisilinniarsinnaanermut allagartaqartoq aalisarsimanngitsoq kapisilinnilluunniit pisaqarsimanngitsoq ilanngussaq 1 atorlugu imaluunniit Sullissivik.gl aqqutigalugu kapisilinniarnerup matuneqarnerata kingorna kingusinnerpaamik ullut 14-it qaangiutsinnagit Nunatsinni Aalisarnermik Piniarnermillu Nakkutilliivimmut imaluunniit Sullissivik.gl aqqutigalugu tamassuminnga nalunaaruteqartoqassaaq.

**Kapitali 4**

*Kapisillit kuuani eqqaanilu aalisarneq immikkut pillugu*

**§ 12.** Kapisillit kuuanit kapisilinniarnermut pisassiissutit kapisilinniarnerullu ulloq aallartiffissaa pillugit ukiut tamaasa Naalakkersuisut aalajangiisarput.

*Imm. 2.* Taamaallaat nammineq atugassanik Kapisillit kuuani aalisartoqarsinnaavoq. Aalisarnermi tassani qinnuteqareernerup kingorna naalakkersuisoqarfimmit aalisarnermik susassaqartumit akuersissutaateqarnissaq piumasaqaataavoq.

*Imm. 3.* Qinnuteqartunut ukuninnga eqqortitsisunut imm. 2 malillugu aalisarsinnaanermut akuersissummik tunniussisoqarsinnaavoq:

1) Kalaallit Nunaanni inuit allattorsimaffianni najugalittut nalunaarsorsimasunut imaluunniit inuussutissarsiutiginagu aalisarsinnaanermut akuersissummik pissarsisimasunut.

2) Qinnuteqartoq qaammatisiutit malillugit ukiup siuliani aamma aalisarsinnaanermut akuersissutaateqartoq § 7 naapertorlugu nalunaaruteqartussaatitaanermik eqqortitsisimassaaq.

*Imm. 4.* Kapisillit Kuuata paavanit 1.000 meterinit qaninnerusumi qassutit suulluunniit atorlugit aalisarneq inerteqqutaavoq.

*Imm. 5.* Qissattaatit ataatsimik qarsorsallit pinnagit aalisarnermi atortut atorlugit Kapisillit kuuata paavanit 50 meterinik qaninnerusumi aalisarneq inerteqqutaavoq.

*Imm. 6.* Kapisillit kuuani tatsinilu tassunga atasuni qissattaatit ataatsimik qarsorsallit taamaallaat atorlugit aalisartoqarsinnaavoq

*Imm. 7.* Naalakkersuisut aalisarnerup qaqugukkut uninnissaa pillugu tamanut nalunaaruteqassapput. Aalisarnerit tamarmik avalatsitseqqiinermik aalisarnerusinnaasut matumanilu aalisakkanik avalatseqqitanik nalunaartussaatitaaneq pillugu Naalakkersuisut aalajangiisinnaapput.

*Imm. 8.* Imm. 1 naapertorlugu piffissaq aallartiffissaq sioqqullugu aalisarneq inerteqqutaavoq. Imm. 7 naapertorlugu piffissap aalisarnerup unitsinneqarnerata kingorna aalisarneq inerteqqutaavoq.

**Kapitali 5**

*Pineqaatissiinerit*

**§ 13.** § 4, imm. 3, imm. 4, oqaaseqatigiit aappaannik aamma., imm. 5, § 5, imm. 3, 3. Oqaaseqatigiit pingajuannik, §§ 6 – 11 aamma § 12, imm. 2, imm. 4 – 6 aamma imm. 8-mik unioqqutitsinerit Kalaallit Nunaanni pinerluttulerineq pillugu inatsimi malittarisassat malillugit akiliisitsinikkut arsaarinninnikkullu pineqaatissiinermik kinguneqarsinnaapput.

*Imm. 2.* Naalakkersuisut § 12, imm. 7 naapertorlugu peqqussummik aalajangigaannik unioqqutitsisoqarnerani akiliisitsinikkut arsaarinninnikkullu pineqaatissiisoqarsinnaavoq.

**Kapitali 6**

*Atuutilersitsineq pillugu aalajangersagaq*

**§ 13.** Nalunaarut 1. august 2025 atuutilersinneqarpoq.

*Namminersorlutik Oqartussat, ulloq x. juli 2025*

**Peter Borg**

Aalisarnermut, Piniarnermut, Nunalerinermut Imminullu Pilersornermut Naalakkersuisoq

/Emanuel Rosing